AĠENDA

Il-Ħamis, 6 ta' Diċembru, 2018 fl-4:00 p.m.

MISTOQSIJIET GĦAL TWEĠIBIET ORALI

L-ONOR.

JASON AZZOPARDI staqsa lill-

Ministru għall-Ġustizzja, Kultura u Gvern Lokali

Jista' l-Ministru jgħid għalfejn għadu ma ġiex ippubblikat (fil-jum li fih qed issir din l-interpellanza) l-Avviż Legali li jipprovdi għat-twaqqif tat-Tielet Sezzjoni tal-Qorti tal-Appell?

Jaf il-Ministru li l-amministrazzjoni tal-Qrati għandha struzzjonijiet biex ma jkunux appuntati appelli quddiem din it-Tielet Sezzjoni tal-Qorti tal-Appell?

Jekk il-backlog ta' kawżi fil-Qorti tal-Appell kulħadd jaf li hu problema, għaliex dan id-dewmien biex jiġi ppubblikat dan l-Avviż Legali li l-amministrazzjoni tal-Qorti qed tinsisti għalih?

L-ONOR.

JASON AZZOPARDI staqsa lill-

Ministru għall-Ambjent, Żvilupp Sostenibbli u Tibdil fil-Klima

It will also manage natural heritage and implement environmental initiatives…", u peress li sal-jum li fih qed issir din l-interpellanza ma jidhirx li ġie ppubblikat l-Avviż Legali li jwaqqaf Ambjent Malta, kif tgħid il-Liġi għal kull Awtorità/Aġenzija, jista' l-Ministru:

a. jispjega kif u b'liema jedd titwaqqaf Awtorità/Aġenzija mingħajr is-saħħa tal-Liġi li twaqqafha, bżonnjuża u siewja kemm trid;

b. jagħti spjegazzjoni peress li sakemm ma jiġix ippubblikat dan l-Avviż Legali, Ambjent Malta m'għandha ebda mandat legali u kull azzjoni li qed tagħmel huwa ultra vires;

c. jekk kienx infurmat fit-3 ta' Awwissu 2018 meta hu tkellem dwar Ambjent Malta, li f'għajnejn il-Liġi din kienet fatat u non entity għax ma kinetx imwaqqfa b'Liġi;

d. jagħti l-ismijiet tal-persuni li huma inkariga biex iwaqqfu Ambjent Malta u meta tahom dan l-inkarigu;

L-ONOR.

JASON AZZOPARDI staqsa lill-

Jista' l-Ministru jgħid għalfejn, fit-twaqqif ta' Ambjent Malta, id-Direttorat għall-Ambjent fi ħdan l-Uffiċċju tas-Segretarju Permanenti qatt ma ġie kkonsultat jew involut?

L-ONOR.

JASON AZZOPARDI staqsa lill-

Jista' l-Ministru jelenka kemm inġabru kampjuni ta' oriġini veġetali biex jiġu ttestjati għar-residwi ta' pestiċidi u kontaminanti oħra matul il-perjodu li jkopri mis-sena 2013 sal-ġurnata tal-lum maqsuma sena b'sena?

L-ONOR.

JASON AZZOPARDI staqsa lill-

Jista' l-Ministru jelenka liema kienu r-residwi ta' pestiċidi li nstabu f'kampjuni ta' oriġini veġetali li nġabru kemm li jeċċedu u kif ukoll dawk li ġew kwantifikati li fihom residwi taħt il-Maximum Residue Level, il-ħaxix jew frott li nstabu fih dawn ir-residwi, u l-pajjiż tal-oriġini tal-kampjuni matul il-perjodu li jkopri mis-sena 2013 sal-ġurnata tal-lum maqsuma sena b'sena?

L-ONOR.

JASON AZZOPARDI staqsa lill-

Jista' l-Ministru jelenka liema residwi ta' pestiċidi nstabu f'oriġini veġetali, x'kien il-livell tagħhom, f'liema tip ta' ħxejjex, frott, ċereali jew prodotti oħra nstabu, x'kien il-Maximum Residue Level għal kull residwu partikolari, x'kien il-Limit of Detection ta' kull metodu utilizzat għal kull residwu, u x'kien il-Level of Uncertainty ta' kull riżultat pożittiv għall-kampjuni matul il-perjodu li jkopri mis-sena 2013 sal-ġurnata tal-lum maqsuma sena b'sena?

L-ONOR.

KAROL AQUILINA staqsa lill-

Ministru għat-Turiżmu

B'referenza għat-tweġiba mogħtija għall-mistoqsija parlamentari 7383 waqt is-seduta ta' nhar it-2 ta' Novembru 2018, jista' l-Ministru jpoġġi fuq il-Mejda tal-Kamra kopja tal-kuntratt tal-individwu li d-dettalji dwaru qegħdin jingħataw separatament?

Jista' l-Ministru, sena b'sena, mis-sena 2013 sad-data li tiġi mwieġba din il-mistoqsija parlamentari, kemm tħallas l-istess individwu għas-servizzi tiegħu?

L-ONOR.

KAROL AQUILINA staqsa lill-

Jista' l-Prim Ministru jagħti rendikont tal-attivitajiet, laqgħat, ikliet, riċevimenti u okkażjonijiet oħra kollha li saru f'Villa Francia f'Ħal Lija mis-sena 2013 sad-data li tiġi mwieġba din il-mistoqsija parlamentari?

Jista' l-Prim Ministru jagħti d-data u rendikont dwar in-nefqa b'rabta ma' kull waħda mill-imsemmija attivitajiet, laqgħat, ikliet, riċevimenti u okkażjonijiet oħra?

L-ONOR.

KAROL AQUILINA staqsa lill-

Jista' l-Prim Ministru jgħid kemm hemm persuni jaħdmu full-time u/jew part-time f'Villa Francia f'Ħal Lija?

L-ONOR.

KAROL AQUILINA staqsa lill-

Jista' l-Prim Ministru jagħti rendikont tal-attivitajiet, laqgħat, ikliet, riċevimenti u okkażjonijiet oħra kollha li saru fil-Palazz tal-Girgenti fis-Siġġiewi mis-sena 2013 sad-data li tiġi mwieġba din il-mistoqsija parlamentari?

L-ONOR.

KAROL AQUILINA staqsa lill-

Jista' l-Prim Ministru jgħid kemm hemm persuni jaħdmu full-time u/jew part-time fil-Palazz tal-Girgenti fis-Siġġiewi?

L-ONOR.

KAROL AQUILINA staqsa lill-

Ministru għall-Ġustizzja, Kultura u Gvern Lokali

Jista' l-Ministru jpoġġi fuq il-Mejda tal-Kamra kopja tal-ftehim li l-Uffiċċju tal-Avukat Ġenerali bħala Aġenzija tal-Gvern hu obbligat li jagħmel skont dak li jipprovdi l-artikolu 3 (5) (d) tal-Ordinanza dwar l-Avukat Ġenerali (Kap. 90 tal-Liġijiet ta' Malta) biex jiġu stabbiliti l-finanzjament tal-aġenzija kif ukoll il-ħidmiet li għandhom jiġu indirizzati u miksubin minnha?

L-ONOR.

Ministru għall-Enerġija u Immaniġġar tal-Ilma

Jista' l-Ministru jgħid f'dawn l-aħħar 12-il xahar, kemm-il miżura ta' verifika ttieħdu fuq kontijiet tal-enerġija, partikolarment tal-ilma, li jkunu qed jirreġistraw "zero" għal-ammont ta' ġranet?

L-ONOR.

Jista' l-Ministru jgħid kemm inbiddlu mains tal-ilma f'dawn l-aħħar 12-il xahar, u kemm kienet l-ispiża?

L-ONOR.

Jista' l-Ministru jgħid bħalissa kemm hemm studenti l-MCAST li qed isegwu taħriġ fil-plumbing u li huma marbuta mal-Korporazzjoni għas-Servizzi tal-Ilma (WSC)?

Jista' jgħid jekk in-numru ta' studenti indikati humiex biżżejjed jew le għall-ħtiġijiet futuri fis-settur tal-ilma?

Kemm qed jingħata taħriġ lill-plumbers preżenti fil-WSC?

Jista' jgħid jekk hemmx il-ħsieb li jinġabu plumbers minn barra l-pajjiż biex jikkumplimentaw dawk eżistenti?

L-ONOR.

Jista' l-Ministru jpoġġi fuq il-Mejda tal-Kamra lista dettaljata tal-konfiski kollha li nħaddmu mill-Asset Management Unit tal-Qorti u/jew mill-Asset Recovery Bureau mill-1 ta' Jannar 2017 'il hawn maqsuma xahar b'xahar u jgħid x'użu qed isir minn kull konfiska u/jew kienx hemm xi bejgħ tagħhom?

L-ONOR.

B'referenza għat-tweġiba mogħtija għall-mistoqsija parlamentari 7965, jista' l-Ministru jgħid kemm mill-każijiet ta' konfiska li semma fit-tweġiba u li m'għadhomx fis-seħħ (39 fl-2017) irriżultaw f'konfiska ta' assi u fiex kienu jikkonsistu dawn il-konfiski?

L-ONOR.

B'referenza għat-tweġiba mogħtija għall-mistoqsija parlamentari 7964, jista' l-Ministru jgħid jekk hux lest li jikkommetti li l-assi kollha kkonfiskati mill-Istat b'rabta ma' reati konnessi mat-traffikar tad-droga jgħaddihom lill-NGOs li jaħdmu fil-qasam tar-rijabilitazzjoni mid-droga?

L-ONOR.

Ministru għall-Affarijiet Ewropej u Ugwaljanza

B'referenza għat-tweġiba mogħtija għall-mistoqsija parlamentari 7957, tista' l-Ministru tikkonferma li hi responsabbli mill-Awtorità tal-Mediċini?

L-ONOR.

Ministru għall-Finanzi

Jista' l-Ministru jgħid x'inhi r-raġuni għalxiex l-Iżvezja ddeċidiet li tneħħi lil Malta kompletament bħala ġurisdizzjoni li hija parti mill-Whitelist għall-finijiet tas-Swedish Income Tax Act b'effett mill-1 ta' Jannar 2019?

L-ONOR.

Ministru għall-Finanzi

Jista' l-Ministru jgħid x'għamel il-Gvern biex jindirizza d-deċiżjoni tal-Iżvezja li tneħħi lil Malta kompletament bħala ġurisdizzjoni li hija parti mill-Whitelist għall-finijiet tas-Swedish Income Tax Act b'effett mill-1 ta' Jannar 2019?

L-ONOR.

IVAN BARTOLO staqsa lill-

Ministru għall-Familja, Drittijiet tat-Tfal u Solidarjetà Soċjali

Jista' l-Ministru jgħid kemm huwa n-numru ta' sodod/postijiet li l-Gvern ingħataw lilu minn Għaqdiet Mhux Governattivi (bħal Dar il-Wens u d-Dar tal-Provvidenza) sabiex jintużaw mill-anzjani u persuni b'diżabilità?

Fejn huma allokati dawn il-postijiet?

L-ONOR.

IVAN BARTOLO staqsa lill-

Jista' l-Ministru jgħid jekk hemmx is-Servizz tal-Ispettorat/Regolatur sabiex, minn żmien għal żmien, jinvestiga jekk it-tmexxija tad-Djar tal-Anzjani u tal-Persuni b'Diżabilità humiex jitmexxew skont l-Istandards Nazzjonali?

Jekk iva, kemm iż-żjara għamel ir-Regolatur f'dawn l-aħħar tliet snin u fejn saru dawn iż-żjarat?

L-ONOR.

IVAN BARTOLO staqsa lill-

Jista' l-Ministru jgħid id-Djar kollha tal-Anzjani u Persuni b'Diżabilità għandhomx kumitat konsultattiv fejn primarjament jiġu diskussi l-fehmiet u l-opinjonijiet tar-residenti ta' dawn id-Djar?

Jekk iva, x'inhu l-irwol ta' dan il-kumitat konsultattiv u kemm-il darba ltaqa' matul dawn l-aħħar tliet snin?

L-ONOR.

IVAN BARTOLO staqsa lill-

Jista' l-Ministru jgħid kemm hemm residenti fid-Djar kollha tal-Anzjani u Persuni b'Diżabilità li għandhom is-servizz ta' kustodju sabiex jitkellem f'isimhom fejn ikun meħtieġ?

L-ONOR.

IVAN BARTOLO staqsa lill-

Jista' l-Ministru jgħid min qiegħed jamministra d-dokument importanti tat-Trattament ta' kull resident fid-Djar kollha tal-Anzjani u Persuni b'Diżabilità?

X'ikun hemm inkluż f'dan id-dokument ta' trattament?

L-ONOR.

IVAN BARTOLO staqsa lill-

Jista' l-Ministru jara li jsir kuntatt mal-persuna li d-dettalji dwarha qed jingħataw separatament fuq każ ta' housing u sfidi oħra soċjali fosthom iċ-cheque tar-relief?

Jista' jara li jsir rapport mis-social worker dwar dan il-każ?

L-ONOR.

MARIO GALEA staqsa lill-

Deputat Prim Ministru u Ministru għas-Saħħa

Jista' d-Deputat Prim Ministru u Ministru għas-Saħħa jgħid għaliex is-sejħa li kienet ħarġet biex jimtela l-post ta' Konsulent Psikjatriku fil-Mental Health Crisis Intervention ġiet irtirata jew inkella ma ġietx ipproċessata?

Jaħsibx li meta r-rata ta' emerġenzi psikjatriċi fosthom każijiet ta' suwiċidju qed jiżdiedu, din il-kariga hija importanti?

Hemm il-ħsieb li jerġa' jiġi mwaqqaf il-Mental Health Crisis Intervention Team li ġie żarmat meta kien qed jagħmel xogħol tajjeb ħafna?

Jista' ġentilment iwieġeb dawn il-mistoqsijiet waħda waħda?

L-ONOR.

HERMANN SCHIAVONE staqsa lill-

Ministru għall-Ekonomija, Investiment u Negozji Żgħar

Jista' l-Ministru jgħid jekk jew meta, il-Port Ħieles ser jinstalla x-shore to vessel supply tal-enerġija għal vapuri sabiex tibda tiġi mmitigata l-problema ta' ħsejjes enormi li qed ikunu ġġenerati minħabba l-ġeneraturi u li minħabba fihom ir-residenti ta' Birżebbuġa qed ibatu ħafna?

L-ONOR.

STEFAN ZRINZO AZZOPARDI staqsa lill-

Jista' l-Ministru jgħarraf lill-Kamra kemm hemm art okkupata minn fabbriki f'Ħal Far?

Jista' jgħid ukoll kemm hemm art li hija meqjusa bħala industrial area f'Ħal Far?

Jista' jindika permezz ta' pjanti, liema art hija meqjusa industrijali, liema art hija vakanti u liema art hija okkupata b'fabbriki?

L-ONOR.

CHRIS SAID staqsa lill-

Ministru għal Għawdex

Tista' l-Ministru tgħid kif ġie ristrutturat dak li kien id-Direttorat Proġetti u Żvilupp fil-Ministeru għal Għawdex?

Liema taqsimiet u dipartiment kienu jaqgħu taħt dan id-Direttorat u issa taħt liema direttorat ġew?

Min huma d-diretturi li ġew appuntati wara r-ristrutturar?

L-ONOR.

CHRIS SAID staqsa lill-

Ministru għal Għawdex

Tista' l-Minsitru tgħid x'kienet ir-raġuni li ġew mibdula s-serraturi ta' bibien li jagħtu għal ċertu dipartimenti ewlenin fil-bini tal-Ministeru għal Għawdex?

L-ONOR.

CHRIS SAID staqsa lill-

Ministru għall-Ġustizzja, Kultura u Gvern Lokali

Jista' l-Ministru jgħid meta ġie ppubblikat ir-rapport dwar ir-rispons li l-Awtorità ta' Malta għall-Kompetizzjoni u għall-Affarijiet tal-Konsumatur (MCCAA) irċeviet kif imsemmi fit-tweġiba għall-mistoqsija parlamentari 7092?

Jekk ir-rapport ġie ppubblikat, jista' jpoġġi kopja tiegħu fuq il-Mejda tal-Kamra?

U jekk ir-rapport għadu ma ġiex ippubblikat, jista' jgħid meta ser jiġi ppubblikat?

Jista' jpoġġi kopji tad-diversi risposti li saru fir-rigward tal-konsultazzjoni inkwistjoni?

L-ONOR.

CHRIS SAID staqsa lill-

B'referenza għar-risposta għall-mistoqsija parlamentari 7092 fejn il-Ministru għamel referenza għal 'żviluppi ġurisdizzjonali riċenti ħafna', jista' l-Ministru jgħid x'inhuma dawn l-iżviluppi u x'inhu l-impatt tagħhom fir-rigward tat-tibdil li qed jiġi kkontemplat fil-liġi?

L-ONOR.

CHRIS SAID staqsa lill-

Jista' l-Ministru jgħid meta ser jiġi ppubblikat l-abbozz ta' liġi li dwaru saret konsultazzjoni pubblika f'Awwissu 2018 fir-rigward tal-emendi proposti għal Att dwar il-Kompetizzjoni u diversi liġijiet oħra, tenut kont ukoll tal-fatt li għaddew iżjed minn sentejn u nofs mid-deċiżjoni tal-Qorti Kostituzzjonali fil-każ tal-Federation of Estate Agents, u li fl-interval tul dan iż-żmien kollu d-Direttur Ġenerali (Kompetizzjoni) fi'ħdan l-Awtorità ta' Malta għall-Kompetizzjoni u għall-Affarijiet tal-Konsumatur (MCCAA) effettivament ma jistax jimponi sanzjonijiet qabel ma tinbidel il-liġi?

L-ONOR.

BYRON CAMILLERI staqsa lill-

Ministru għat-Trasport, Infrastruttura u Proġetti Kapitali

Jista' l-Ministru jgħid liema huma t-toroq li għalihom Infrastruttura Malta hija responsabbli għall-manutenzjoni ġewwa l-lokalità ta' Raħal Ġdid?

L-ONOR.

SIMON BUSUTTIL staqsa lill-

B'referenza għat-tweġiba tal-mistoqsija parlamentari 22577 tat-12-il Leġiżlatura, jista' l-Ministru jgħid kemm saru talbiet għal referenza preliminary (preliminary references) mill-Qrati Maltin għall-Qorti tal-Ġustizzja tal-Unjoni Ewropea mill-1 ta' Mejju 2004 sad-data ta' din il-mistoqsija?

L-ONOR.

STEFAN ZRINZO AZZOPARDI staqsa lill-

Jista' l-Ministru jgħid liema toroq se jkunu qegħdin isiru mill-Aġenzija Insfrastruttura Malta matul is-sena 2019 fil-lokalità tal-Imqabba?

MOZZJONIJIET

L-ONOR.

ADRIAN DELIA, L-ONOR.

KAROL AQUILINA U L-ONOR.

ROBERT CUTAJAR jipproponu:

Peress li nhar it-Tnejn, 16 ta' Ottubru 2017 ġiet assassinata bl-aktar mod brutali l-ġurnalista Daphne Caruana Galizia u dan huwa minnu nnifsu theddida mill-aktar gravi għad-dritt ta' kull ċittadin għal-libertà ta' espressjoni, għal-libertà tal-istampa, għall-protezzjoni tal-ġurnalisti u għat-tħaddim tas-saltna tad-dritt f'pajjiżna;

Peress li rapport f'ġurnali lokali u internazzjonali taw informazzjoni dwar il-qrubija ta' membri tal-Kabinett tal-Ministri sew mal-akkużati bl-assassinju kif ukoll ma' dawk li qed jinvestigawh u l-ġustizzja mhux biss trid issir iżda trid tidher li qed issir;

Peress li l-Qorti Kostituzzjonali kkundannat lill-Gvern għall-mod kif tmexxiet l-investigazzjoni dwar l-assassinju tal-ġurnalista Daphne Caruana Galizia bl-involviment tad-Deputat Kummissarju li jiġi r-raġel tal-Ministru għal Għawdex, l-Onor.

Justyne Caruana, liema involviment wassal għall-ksur tal-indipendenza u imparzjalità meħtieġa f'investigazzjoni dwar telf ta' ħajja, u saħansitra ordnat it-tneħħija tad-Deputat Kummissarju mit-tkomplija tal-investigazzjoni; u

Peress li saru numru ta' talbiet għal inkjesta pubblika prinċipalment mill-familja tal-ġurnalista Daphne Caruana Galizia u mill-Kap tal-Oppożizzjoni Adrian Delia, dwar l-aġir jew nuqqasijiet tal-awtoritajiet ta' pajjiżna dwar dan l-assassinju;

Għalhekk din il-Kamra taqbel u tirriżolvi li:

Ittenni l-kundanna tagħha għall-assassinju tal-ġurnalista Daphne Caruana Galizia.

Għandu jkun hemm minnufih talba għar-riżenja tal-Avukat Ġenerali u tal-Kummissarju tal-Pulizija u minflokhom jinħatru persuni oħrajn li jkollhom id-dmir li minnufih jinvestigaw b'imparzjalità sabiex il-mandanti ta' dan l-omiċidju politiku jinqabdu.

Il-Prim Ministru għandu jaħtar Bord ta' Inkjesta dwar l-assassinju tal-ġurnalista Daphne Caruana Galizia, skont l-Att dwar l-Inkjesti (Kap. 273 tal-Liġijiet ta' Malta) u li jkun għal kollox indipendenti mill-Korp tal-Pulizija u mill-Gvern, sabiex jeżamina:

Jekk l-awtoritajiet ta' pajjiżna kenux jafu, jew kellhomx ikunu konxji ta' riskju reali u immedjat għall-ħajja tal-ġurnalista Daphne Caruana Galizia;

Jekk il-miżuri li ħadu l-awtoritajiet ta' pajjiżna kenux adegwati biex jipproteġu l-ħajja tal-ġurnalista Daphne Caruana Galizia minn dak ir-riskju; u

X'miżuri għandu jieħu pajjiżna biex l-awtoritajiet jimpedixxu milli jiġu assassinati ġurnalisti oħra u attivisti kontra l-korruzzjoni u dan billi jiġu identifikati dawk ir-riżorsi, policies, liġijiet u regolamenti li l-Parlament u l-Gvern għandhom idaħħlu fis-seħħ biex jiżguraw li f'pajjiżna l-ġurnalisti jkollhom protezzjoni effettiva fil-qadi ta' dmirijithom fit-tfittxija għall-verità u biex jassiguraw ukoll libertà tal-istampa u d-dritt għal-libertà ta' espressjoni effettiv għal kull ċittadin.

Il-Bord ta' Inkjesta għandu jkun kompost minn dak in-numru ta' persuni magħrufa għall-integrità u l-onestà tagħhom, b'wieħed minnhom iservi bħala Chairman, maħtura mill-Prim Ministru wara riżoluzzjoni tal-Kamra tad-Deputati li jkollha favur tagħha l-voti ta' mhux anqas minn żewġ terzi tal-Membri kollha tal-Kamra.

Il-Bord ta' Inkjesta għandu jkollu dawk il-mezzi, ir-riżorsi u s-sostenn loġistiku li fil-fehma tal-istess Bord ta' Inkjesta jkunu meħtieġa sabiex iwettaq l-inkarigu mogħti lilu.

Il-Bord ta' Inkjesta għandu jippreżenta r-rapport tiegħu lill-Ispeaker tal-Kamra tad-Deputati fl-istess ħin u mhux aktar tard minn sitt xhur mid-data tal-lum u r-rapport għandu jiġi ppubblikat minnufih u b'mod sħiħ mill-Iskrivan tal-Kamra.

ORDNIJIET TAL-ĠURNATA

Abbozz Nru 59 - Abbozz ta' Liġi li jemenda diversi liġijiet dwar is-Servizzi Finanzjarji (Emenda Nru 2) – Tieni Qari (Kont.) - Segretarju Parlamentari għas-Servizzi Finanzjarji, Ekonomija Diġitali u Innovazzjoni.

Abbozz Nru 72 – Abbozz ta' Liġi li jemenda l-Att dwar il-Logħob – Tieni Qari - Segretarju Parlamentari għas-Servizzi Finanzjarji, Ekonomija Diġitali u Innovazzjoni.

Abbozz Nru 63 – Abbozz ta' Liġi dwar l-Amministrazzjoni Pubblika - Tieni Qari - Prim Ministru.

Abbozz Nru 69 – Abbozz ta' Liġi biex jemenda l-Att dwar il-Patrimonju Kulturali – Tieni Qari – Ministru għall-Ġustizzja, Kultura u Gvern Lokali.

Abbozz Nru 68 – Abbozz ta' Liġi li jemenda Diversi Liġijiet dwar il-Ħarsien Soċjali – Tieni Qari – Ministru għall-Familja, Drittijiet tat-Tfal u Solidarjetà Soċjali.

Abbozz Nru 67 – Abbozz ta' Liġi li jemenda l-Kodiċi dwar il-Liġijiet tal-Pulizija – Tieni Qari – Ministru għall-Intern u s-Sigurtà Nazzjonali.

Abbozz Nru 66 – Abbozz ta' Liġi li jemenda l-Ordinanza dwar il-Professjoni Medika u l-Professjonijiet li għandhom x'jaqsmu magħha u l-Ordinanza dwar Mediċini Perikolużi - Tieni Qari – Deputat Prim Ministru u Ministru għas-Saħħa.

Abbozz Nru 56 – Abbozz ta' Liġi li jemenda l-Att dwar l-Impiegi u r-Relazzjonijiet Industrijali – Tieni Qari - Ministru għall-Affarijiet Ewropej u l-Ugwaljanza.

Abbozz Nru 65 - Abbozz ta' Liġi li Jimplimenta Miżuri tal-Estimi - Tieni Qari - Ministru għall-Finanzi.

Abbozz Nru 70 - Abbozz ta' Liġi dwar Żoni Ħielsa f'Malta – Tieni Qari - Ministru għall-Ekonomija, Investiment u n-Negozji Żgħar.

Abbozz Nru 71 - Abbozz ta' Liġi dwar Awtorità għall-Iżvilupp Reġjonali ta' Għawdex – Tieni Qari - Ministru għal Għawdex.

Abbozz Nru 49 – Abbozz ta' Liġi li jemenda l-Att dwar Awtorità għas-Servizzi Finanzjarji ta' Malta (Emenda Nru 2) – Tielet Qari – Segretarju Parlamentari għas-Servizzi Finanzjarji, Ekonomija Diġitali u Innovazzjoni.

Abbozz Nru 50 – Abbozz ta' Liġi li jemenda l-Att dwar is-Swieq Finanzjarji – Tielet Qari - Segretarju Parlamentari għas-Servizzi Finanzjarji, Ekonomija Diġitali u Innovazzjoni.

Abbozz Nru 61 - Abbozz ta' Liġi li jemenda Diversi Liġijiet (Rilokazzjoni ta' Uffiċċju u Notifika b'mezzi Elettroniċi) – Tielet Qari - Segretarju Parlamentari għar-Riformi, Ċittadinanza u Simplifikazzjoni ta' Proċessi Amministrattivi.

Estimi Ġenerali 2019 - Kumitat ta' Provvista:

Votazzjonijiet fuq l-emendi u l-voti mressqa taħt kull Ministeru; Approprjazzjoni għas-sena 2019 u Tieni Approprjazzjoni għas-sena 2018

5 ta' Diċembru 2018 SKRIVAN TAL-KAMRA

KUMITATI TAL-KAMRA

KUMITAT PERMANENTI DWAR L-AMBJENT U L-IPPJANAR TAL-IŻVILUPP

Il-Kumitat Permanenti dwar l-Ambjent u l-Ippjanar tal-Iżvilupp se jiltaqa' nhar it-Tnejn, 10 ta' Diċembru, 2018 fl-4:30 pm fil-Kamra tal-Kumitati fil-Parlament b'din l-aġenda:-

Konferma tal-Minuti; u

Diskussjoni ġenerali dwar il-waste to energy.

KUMITAT PERMANENTI DWAR IS-SAĦĦA

Is-Sotto Kumitat dwar id-Dijabete fi ħdan il-Kumitat Permanenti dwar is-Saħħa, se jiltaqa' nhar it-Tnejn, 10 ta' Diċembru 2018 fis-6:30 pm filKamra tal-Kumitati fil-Parlament il-Belt Valletta, b'din l-aġenda:

Konferma tal-Minuti.

Il-Perspettiva min-naħa tal-Pazjent fuq il-Kura tad-Dijabete.

Diskussjoni mas-Sur Chris Delicata, President tal-Għaqda Maltija Kontra d-Dijabete.

Affarijiet oħra.

KUMITAT PERMANENTI DWAR L-AFFARIJIET SOĊJALI

Il-Kumitat Permanenti dwar l-Affarijiet Soċjali se jiltaqa' nhar it-Tlieta, 11 ta' Diċembru 2018 fis-6.30 pm fil-Kamra tal-Kumitati, fil-Parlament b'din l-aġenda:

Diskussjoni u approvazzjoni tar-rapport maħruġ mill-Kumitat Permanenti dwar l-Affarijiet Soċjali intitolat "Rapport dwar l-Abbozz tas-Samaritan it-Tajjeb;

Affarijiet Oħra.

KUMITAT PERMANENTI GĦALL-KONSIDERAZZJONI TA' ABBOZZI TA' LIĠI

Abbozz Nru 47 – Abbozz ta' Liġi li jemenda l-Kodiċi Ċivili u l-Kodiċi Kriminali – Onor. Claudio Grech.

Abbozz Nru 60 - Abbozz ta' Liġi dwar it-Trademarks – Ministru għall-Ekonomija, Investiment u n-Negozji Żgħar.

Abbozz Nru 57 – Abbozz ta' Liġi li jemenda l-Att dwar l-Iżvilupp Sostenibbli – Ministru għall-Ambjent, Żvilupp Sostenibbli u Tibdil fil-Klima.

Abbozz Nru 5 - Abbozz ta' Liġi biex jemenda Diversi Liġijiet (Riforma dwar il-Pensjonijiet) - Ministru għall-Ekonomija, Investiment u Negozji Żgħar.

Abbozz Nru 64 - Abbozz ta' Liġi li jemenda Liġijiet Kriminali dwar it-Terroriżmu - Ministru għall-Ġustizzja, Kultura u Gvern Lokali.

5 ta' Diċembru 2018 SKRIVAN TAL-KAMRA